  Майя Бывальцева Финляндиысь Вуокаттиын Суй-пыдзыя сӧсыр спортсменъёс пӧлын куасэн бызьылонъя но биатлонъя дуннелэн кубокез понна вожвылъяськонлэн кыкетӥ люкетэз йылпумъяськиз. Удмуртиысь Владислав Лекомцев биатлонъя кыказ ик ӵошатсконын нырысетӥ инты басьтӥз. Йылпумъянъёсты Калыккуспо паралимпи комитетлэн нимлыко сайтаз шараязы. 25-тӥ южтолэзе спортсменъёс кык ыбылӥськонэн 6 иськемъем спринтын кужымзэс мертазы. Лекомцев одӥгзэ мишеньзэ ворсатэк кельтӥз, но со ӧз люкеты вормыны. 26-тӥ южтолэзе ньыль ыбылӥськонэн 12,5 иськемъем нимаз бызьылонъёс ортчизы. Владислав шонер ыбылӥськыны но ӝог бызьылыны быгатэмзэ возьматӥз.  Тодэ вайытом, Дуннелэн кубокезлэн нырысетӥ люкетаз Влад Лекомцев биатлонъя ӵошатсконъёсын куинь зарни медаль утӥз. Алнаш ёросысь паралимпиец огъя зачетлэн вормисез луиз.  Озьы ик Вуокаттиын улосчимы куасэн бызьылонъя ӵошатсконъёсын ньыль зарни медаль басьтӥз.  Тегъёс: Спорт Биатлон Удмуртия ВладиславЛекомцев  